ΓΡΑΠΤΗ ΕΡΩΤΗΣΗ E-2266/96 υποβολή: Cristiana Muscardini (NI) προς την Επιτροπή (27 Αυγούστου 1996)

Θέμα: Eιδικά κρατικά μεταφορικά μέσα προσαρμοσμένα στη μεταφορά ατόμων με ειδικές ανάγκες

Στην Ιταλία, συγκεκριμένα στο Μιλάνο, νεαρός ανάπηρος αναγκάσθηκε να κατεβεί από δημόσιο λεωφορείο διότι το εν λόγω μεταφορικό μέσο και ο οδηγός του δεν διέθεταν την απαραίτητη άδεια για τη μεταφορά ατόμων με ειδικές ανάγκες. Ο οδηγός, με την άρνησή του αυτή, περιφρούρησε τις νομικές ευθύνες του Οργανισμού Μεταφορών του Δήμου της πόλης του Μιλάνου και τις δικές του, αλλά έφερε και στην επιφάνεια μιά κατάσταση η οποία είναι απαράδεκτη.

Όπως το Μιλάνο, όλες οι άλλες ιταλικές πόλεις δεν διαθέτουν κρατικά μέσα στα οποία να προβλέπεται η μεταφορά ατόμων με ειδικές ανάγκες.

Προτίθεται η Επιτροπή να λάβει τα απαραίτητα μέτρα ώστε όλες οι πόλεις της Ευρωπαϊκής Ένωσης να αποκτήσουν μεταφορικά μέσα αυτού του τύπου; Είναι επι πλέον δυνατόν να καθορισθεί προθεσμία εντός της οποίας οι πόλεις που δεν διαθέτουν τέτοια ειδικά μεταφορικά μέσα να υποχρεωθούν να αποκτήσουν;

Απάντηση του κ. Kinnock εξ ονόματος της Επιτροπής (15 Οκτωβρίου 1996)

Η απάντηση στο ερώτημα του Αξιότιμου Μέλους του Κοινοβουλίου εξαρτάται εν μέρει από το κατά πόσον το άτομο με ειδικές ανάγκες χρησιμοποιεί ή όχι τροχοφόρο αναπηρικό κάθισμα. Οι ιταλικές νομοθετικές διατάξεις για την κοινωνική ενσωμάτωση και τα δικαιώματα των ατόμων με ειδικές ανάγκες, της 17ης Φεβρουαρίου 1992, καλύπτει το δικαίωμα ίσης μεταχείρισης σε όλους τους τομείς. Κατά συνέπειαν, η κατάσταση που περιγράφεται από το Αξιότιμο Μέλος του Κοινοβουλίου θα πρέπει κανονικά να ανήκει στο παρελθόν.

Ωστόσο, εάν πρόκειται για χρήστη τροχοφόρου αναπηρικού καθίσματος, ενδέχεται οι δυσκολίες να προέκυψαν από τις περί ασφαλείας απαιτήσεις όσον αφορά τους χρήστες αναπηρικών καθισμάτων που επιβαίνουν σε λεωφορεία χωρίς χαμηλό δάπεδο. Οι εν λόγω απαιτήσεις προβλέπουν διατάξεις για την ασφαλή στερέωση των τροχοφόρων αναπηρικών καθισμάτων στα λεωφορεία και μίνι λεωφορεία με υψηλό δάπεδο καθώς και στα υπεραστικά λεωφορεία και πούλμαν - για την ασφάλεια τόσο των χρηστών των τροχοφόρων αναπηρικών καθισμάτων όσο και των άλλων επιβατών - και το ιταλικό υπουργικό διάταγμα της 18ης Ιουλίου 1991 υπάγει στην διάταξη αυτή όλα τα λεωφορεία που έχουν σχεδιαστεί για να μεταφέρουν άτομα με ειδικές ανάγκες.

Η Επιτροπή βρίσκεται στο τελικό στάδιο επεξεργασίας προτάσεως οδηγίας για τα πρότυπα κατασκευής των λεωφορείων και πούλμαν. Θα προβλέπονται διατάξεις για την βελτίωση της προσβασιμότητας των ατόμων μειωμένης κινητικότητας.

Οι περί ασφαλείας πτυχές της χρήσεως τροχοφόρων αναπηρικών καθισμάτων σε λεωφορεία με χαμηλά δάπεδα έχουν διερευνηθεί πολύ προσεκτικά στο πλαίσιο της δράσης Cost 322 σχετικά με τα λεωφορεία με χαμηλά δάπεδα. Η Επιτροπή λυπάται για το γεγονός ότι η Ιταλία δεν θέλησε να συμμετάσχει στο έργο αυτό και επισημαίνει ότι τα λεωφορεία με χαμηλό δάπεδο λειτουργούν τώρα με επιτυχία σε όλες τις χώρες που συμμετείχαν στο εν λόγω έργο (Γερμανία, Ισπανία, Γαλλία, Κάτω Χώρες, Φινλανδία, Σουηδία, Ηνωμένο Βασίλειο, Ουγγαρία και Ελβετία). Επιπλέον, τα ευρήματα που προέκυψαν στην πορεία του εν λόγω έργου χρησιμοποιήθηκαν, μεταξύ άλλων, στην κατάρτιση του σχεδίου οδηγίας για τα πρότυπα κατασκευής λεωφορείων, που προαναφέρθηκαν.

Ωστόσο, μολονότι η Επιτροπή θα καλούσε τους σχετικούς φορείς να εφοδιαστούν με λεωφορεία χαμηλού δαπέδου, πρόκειται σαφώς για τομέα που δεν εμπίπτει στις άμεσες αρμοδιότητές της. Οποτε τεθεί σε εφαρμογή η οδηγία, θα υπάρχει αναπόφευκτα ένα μεταβατικό στάδιο για την θέση σε λειτουργία των λεωφορείων με χαμηλό δάπεδο, ανάλογο με τον ρυθμό ανανέωσης των στόλων των οχημάτων.